Meer as 2 000 skape vrek in koue weer | Maroela Media
Meer as 2 000 skape vrek in koue weer
Meer as 2 000 skape het vandeesweek in die suidelike gedeeltes van die Vrystaat gevrek weens ongewone koue weerstoestande.
Herman Archer, ondervoorsitter van die Nasionale Wolkwekersvereniging (NWKV) in die Vrystaat, het Saterdag aan Maroela Media vertel minstens 1 250 van dié skape het aan 'n enkele boer, DG Snyman van Philippolis, behoort. Jaco du Toit, Snyman se buurman, het in dieselfde tydperk 450 skape verloor.
"Dit is maar die gevalle in een distrik. Die res van die skape wat gevrek het, is aangemeld uit enkele gevalle vanuit die Suid-Vrystaat," het hy gesê.
Volgens hom is die boere weerloos gelaat nadat hulle skape geskeer is. "Ek het ook dié week my skape geskeer, maar ons het gelukkig net 5 mm reën gehad. Die ander boere wat erge verliese gely het, het 50 mm reën, hael en yskoue wind gehad – 'n doodsvonnis vir skape. Ons sê altyd die boere kan een van die verskynsels hanteer omdat die diere se lewe dan nie in gevaar is nie, maar al die verskynsels saam is 'n doodsvonnis."
'n Verlies van 1 250 kom neer op 'n geraamde skade van R2,5 miljoen. Een ooi sal ongeveer R1 800 kos om weer aan te koop.
"Ek praat met een van die boere oor wat dié week in die Vrystaat gebeur het, en die vraag wat ons albei vra, is hóé herstel jy van só iets – finansieel en emosioneel? Dis maar hoe dit is. Dis nie 'n menslike fout nie, dis maar die natuur wat sy rug reguit gemaak het. Daar is niks wat ons daaraan kan doen nie, maar dit is ongelooflik slegte nuus vir die boere."
Die Suid-Afrikaanse Weerdiens het nie nóg reën en ongewone weer vir die distrik voorspel nie.
Vrou sterf, man kritiek ná huisbraak
Meisie (17) gered uit bordeel
De Klerk, kinders sorg eersdaags vir TV-vermaak
Jag saam vir 'n goeie doel
Ai dis verskriklik. Ek wonder, sou dit gehelp het as hul die skape in 'n stoor ingejaag het? Dis n groot verlies. Boere vrees reeds vir hul veiligheid. Dan moet hul nog die natuurelemente ook weerstaan. Sterkte aan julle.
Lees asb. die kommentaar wat Vaandel Uitgewers facebook lewer oor rampe!..Ons is skuldig voor God!!!
Klimaatsverandering is 'n werklikheid. Die ontrekking van die VSA uit die Klimaatsveranderingverdrag beteken dat lande in Afrika net verder sal swaarkry agv Amerika se gebruik van fossielbrandstowwe.
Ek wonder nou net, het die boere nie gesien op die weer voorspelling dat dit baie koud gaan word nie?